บาทเปิด 32.40/46 คาดแกว่งแคบ
เงินบาทเปิด 32.40/46 คาดแกว่งแคบ รอผลประชุม กนง.-FOMC ในสัปดาห์หน้า
21 เม.ย. 2558

เงินบาทเปิด 32.40/46 คาดแกว่งแคบ รอผลประชุม กนง.-FOMC ในสัปดาห์หน้า
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 32.40/46 บาท/ดอลลาร์ จากช่วงเย็นวานนี้ที่ปิดตลาดที่ระดับ 32.38/40 บาท/ดอลลาร์
วันนี้คาดว่าเงินบาทจะเคลื่อนไหวในกรอบแคบๆ เนื่องจากยังไม่มีปัจจัยสำคัญที่จะมีผลต่อค่าเงินมากนัก ซึ่งตลาดน่าจะรอติดตามปัจจัยสำคัญในสัปดาห์หน้ามากกว่า โดยเฉพาะผลการประชุมคณะกรรมการนโยบายการเงิน(กนง.) และการประชุมคณะกรรมการกำหนดนโยบายการเงิน(FOMC) ของธนาคารกลางสหรัฐ(FED) ในสัปดาห์หน้า
"วันนี้บาทคงแกว่งแคบๆ เพราะยังไม่มีปัจจัยใหม่ๆ ตลาดน่าจะรอดูสัปดาห์หน้าเลย คือ ประชุม กนง.กับ FOMC" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.30-32.50 บาท/ดอลลาร์